༈ ན་མོ། རིགས་འདུས་བདེ་གཤེགས་རྡོ་རྗེ་འཆང་། །ཕྱོགས་དུས་དཀོན་མཆོག་གསུམ་དངོས་ལ། །བདག་དང་འགྲོ་བ་མ་ལུས་པ། །བྱང་ཆུབ་བར་དུ་སྐྱབས་སུ་མཆི། །ནམ་མཁའ་ཁྱབ་པའི་སེམས་ཅན་རྣམས། །སྡུག་བསྔལ་མཚོ་ལས་བསྒྲལ་བའི་ཕྱིར། །རྩ་བ་གསུམ་གྱི་གོ་འཕང་མཆོག མ་ཐོབ་བར་དུ་སྒྲུབ་

པར་བྱ། ཞེས་པས་སྐྱབས་སུ་འགྲོ་བ་དང་བྱང་ཆུབ་ཏུ་སེམས་བསྐྱེད་ནས། ཧྲཱིཿམ། སྐད་ཅིག་དྲན་རྫོགས་བདུད་བཞི་པད་ཉིའི་སྟེང་། །རང་ཉིད་རྟ་ཕག་ཡབ་ཡུམ་འཁྲིལ་སྦྱོར་ཚུལ། །ཁྲོ་ཆས་ཡོངས་རྫོགས་གྲི་གུག་ཐོད་ཁྲག་བསྣམས། །དབུ་སྐྲ་རལ་པའི་ཁྲོད་ནས་རྟ་ཞལ་དང་། །ཕག་ཞལ་རང་སྒྲས་ཁམས་གསུམ་ཟིལ་གྱིས་གནོན། །ཞབས་གཉིས་དོར་སྟབས་གར་དགུའི་ཉམས་དང་ལྡན། །མེ་སྤུང་ཀློང་ན་རི་རབ་ཙམ་གྱི་སྐུ། །སྲིད་གསུམ་འགྲན་ཟླ་བྲལ་བར་བརྗིད་ཅིང་འགྱིང་། །སྣང་ལ་རང་བཞིན་མེད་པར་གསལ་བ་ཡི། །སྤྱི་བོའི་གཙུག་སྟེང་པདྨ་འདབ་བཞིའི་དབུས། །ཉི་མ་ཟླ་བ་རྩེགས་པའི་གདན་སྟེངས་སུ། །སངས་རྒྱས་ཐམས་ཅད་གཅིག་ཏུ་བསྡུས་པའི་དཔལ། །ཨོ་རྒྱན་གུ་རུ་སྨན་པའི་ཚུལ་བསྟན་པ། །རྗེ་བཙུན་ཆེན་པོ་མ་ཧཱ་གུ་ཎའི་སྐུ། །དཀར་དམར་ཞི་འཛུམ་མཛེས་པའི་ཞལ་གདངས་ཅན། །དར་དཀར་གོས་དང་སྐུ་རག་མཆིན་

ཁས་མཛེས། །བེར་དམར་གསེར་གྱི་ཐིག་ཅན་ལྷུབ་སུ་གསོལ། །དབུ་སྐྲ་ཐོར་ལྕོག་མེ་ཏོག་ཕྲེང་བས་རྒྱན། །ཕྱག་གཡས་པུས་མོའི་སྟེང་དུ་མཆོག་སྦྱིན་གྱིས། །སྨན་རྒྱལ་གསེར་མདོག་སྡོང་པོ་རབ་རྒྱས་འཛིན། །ཕྱག་གཡོན་མཉམ་བཞག་བདུད་རྩིའི་བུམ་པ་བསྣམས། །ལྟ་བས་མི་ངོམ་མཚན་དཔེའི་གཟི་འོད་འབར། །རྡོ་རྗེ་སྐྱིལ་ཀྲུང་འོད་ལྔའི་ཀློང་བཞུགས་པའི། །ཕྱོགས་བཞིའི་པད་འདབ་དཀར་སེར་དམར་ལྗང་སྟེང་། །ཡེ་ཤེས་མཁའ་འགྲོ་རིགས་བཞི་ཕྱོགས་མདོག་ཅན། །ཐམས་ཅད་ཕྱག་གཡས་གྲི་གུག་གཡོན་ཚེ་བུམ། །རིན་ཆེན་རུས་རྒྱན་དར་དཔྱངས་དུ་མས་མཛེས། །གཙོ་ལ་ཞལ་བལྟ་གར་སྟབས་བཞེངས་པར་གསལ། །གཙོ་བོའི་ཐུགས་ཀར་ཟླ་བའི་གདན་གྱི་སྟེང་། །ཧཱུྃ་ཡིག་མཐིང་ཁའི་མཐའ་སྐོར་སྔགས་ཀྱི་ཕྲེང་། །ཁ་དོག་ལྔ་ལྡན་གཡས་སྐོར་འཁྱིལ་ལེ་བ། །དེ་ལས་འོད་ཟེར་སྣ་ཚོགས་ཕྱོགས་བཅུར་འཕྲོས། །སངས་རྒྱས་བྱང་སེམས་བླ་མ་ཡི་དམ་ལྷ། །མཁའ་འགྲོ་ཆོས་

སྐྱོང་ལ་སོགས་སྐྱབས་གནས་ཀུན། །རིགས་འདུས་མ་ཧཱ་གུ་ཎའི་ཆ་ལུགས་སུ། །བྱོན་ནས་གཙོ་བོ་ཉིད་ལ་དབྱེར་མེད་ཐིམ། །སྐྱབས་གནས་ཀུན་འདུས་ཡེ་ནས་ཡིན་བཞིན་དུ། །སླར་ཡང་བྱིན་རླབས་གོང་བུ་གཅིག་འདུས་པའི། །རྩ་བའི་བླ་མ་མ་ཧཱ་གུ་ཎ་ལ། །སྣོད་བཅུད་སྣང་སྲིད་བདག་ལུས་ལོངས་སྤྱོད་དང་། །སྒོ་གསུམ་གཏན་འདུན་ཐམས་ཅད་མཆོད་པར་འབུལ། །བཞེས་ལ་ཚེ་གཅིག་སངས་རྒྱས་དངོས་གྲུབ་ཞུ། ཨེ་མ། རྒྱལ་བའི་དཀྱིལ་འཁོར་གྲངས་མེད་ཀུན། །ཐ་དད་གདུལ་བྱའི་སྣང་ཚུལ་ཙམ། །བདག་གི་སྐལ་ངོར་གུ་ཎ་རྗེ། །རྩ་བའི་བླ་མ་ཁོ་ན་ཉིད། །ཞབས་ཀྱི་པདྨོར་ཕྱག་འཚལ་ཞིང་། །སྙིང་ནས་གུས་པས་གསོལ་བ་འདེབས། །འདི་བཟུང་བླ་མེད་བྱང་ཆུབ་བར། །སྐྱབས་ཡུལ་གཞན་ན་མ་མཆིས་ཀྱི། །གཡེལ་མེད་ཐུགས་རྗེའི་སྤྱན་གྱིས་གཟིགས། །ལས་ཉོན་འགལ་རྐྱེན་བར་ཆད་སེལ། །སྒོ་གསུམ་ཆོས་སུ་སྨིན་

གྲོལ་བས། །རང་གཞན་བྱང་ཆུབ་ལམ་འཁོད་མཛོད། ཅེས་གསོལ་བ་རྩེ་གཅིག་ཏུ་གདབ་ཅིང་། སླར་ཡང་གསོལ་འདེབས་ཀྱི་བཟླས་པ་འདི་ལ་དུས་རྒྱུན་ལྡན་དུ་འབད་པར་བྱའོ།། ཨོཾ་ཨཱཿབཛྲ་གུ་ཎ་ཨ་ཡུཿཛྙཱ་ན་སིདྡྷི་ཧཱུྃ། ཞེས་ཐུགས་ཀའི་ཧཱུྃ་ཡིག་སྔགས་འཕྲེང་དང་བཅས་པ་ལ་སེམས་གཏད་ཅིང་མོས་གུས་ཆེན་པོའི་ངང་ནས་བཟླ། ཐུན་མཚམས་སོགས་ལ་སྨན་གྱི་དངོས་གྲུབ་བསྡུ་བའི་སྔགས་འདི་ཉིད་བཟླ་བར་སྤྲོ་ནའང་བརྒྱ་སྐོར་ཙམ་དུ་བཟླ་སྟེ། ཨོཾ་ཨཱཿཧཱུྃ་སྭཱ་ཧཱ། ཨ་མྲྀ་ཏ་ཛཱི་ཝནྟི་བྷེ་ར་ཛྱེ་སརྦ་སིདྡྷི་ཧཱུྃ་ཧོཿ དེ་ནས་མཐའ་སྐོར་གྱི་མཁའ་འགྲོ་བཞི་གཙོ་བོ་ཉིད་དང་བཅས་པ་འོད་ཀྱི་གོང་བུར་གྱུར་ནས་རང་ཉིད་ཀྱི་སྤྱི་བོར་ཐིམ་པས་དབང་བཞི་ཡོངས་རྫོགས་ཐོབ་ཅིང་། མཚོན་བྱེད་དཔེའི་བླ་མ་བསྒོམ་ཞིང་བསྒྲུབ་པ་དེ་དག་ཀྱང་མཚོན་བྱ་དོན་གྱི་བླ་མའི་སྤྲུལ་བསྒྱུར་ལས་མ་འདས་པའི་དོན་གྱི་སྙིང་པོ་རང་གི་རིག་པ་གསལ་ལ་དངོས་པོར་མ་གྲུབ་པ། སྟོང་ལ་ཧད་པོར་མ་སོང་བ། དེ་གཉིས་ཡ་བྲལ་དུ་མ་ཡིན་པའི་རང་སེམས་ཀྱི་འདུག་ཚུལ་ལམ་བབས་ཚུལ་ཇི་ལྟར་སྣང་བ་དེ་ཉིད་ཀྱི་ཐོག་ཏུ་བཟོ་བཅོས་དགག་སྒྲུབ་བློས་བྱས་གང་ཡང་མི་བྱ་བར། རང་གི་རང་ངོ་རིག་ཙམ་དུ། ལྷོད་དེ། ཤིག་གེ གུ་ཡངས་ཆམ་

མེ་བ་འཇོག་པ་ནི་ཡང་དག་དོན་གྱི་བླ་མའི་རྣལ་འབྱོར་མཐར་ཐུག་པ་ཡིན་ཏེ། རང་སེམས་རང་ངོ་རིག་པ་དེ་ཉིད་བླ་མ་ཆོས་སྐུའི་རང་ཞལ་མཇལ་བ་ཡིན་ཚེ། དུས་དང་རྣམ་པ་ཀུན་ཏུ། འགྲོ་འདུག ཟ་ཉལ། སྐྱིད་སྡུག་ཉིན་མཚན་འཆི་ཁ་དང་བཅས་པའི་དུས་ཐམས་ཅད་དུ་རང་སེམས་གང་ཤར་རང་ངོ་རིག་པ་བྱ་བ་དང་མི་འབྲལ་བ་ནི། བཀའ་མདོ་རྒྱུད་ལུང་མན་ངག་ཕྱག་རྫོགས་སོགས་ཀུན་གྱི་དགོངས་དོན་གཅིག་ཏུ་མཐུན་པའི་གནད་ཀྱི་སྙིང་པོ་དམ་པ་ལགས་ཤིང་། དེ་ལྟར་ཉམས་སུ་ལེན་པའི་ཚེ། བཟང་ངན་གྱི་རྣམ་པར་རྟོག་པ་ཅཞག་ཁྱུགས་ཀྱི་བྱུང་བ་དང་། དེ་ལ་དགག་སྒྲུབ་སོགས་ཐབས་དང་གཉེན་པོ་གཞན་ཅི་ཡང་མི་བྱ་བར། རྣམ་རྟོག་ཤར་བ་དེ་ཀ་རང་ངོ་ཁྲིག་གིས་རིག་པར་བྱ་བ་ཁོ་ནས་རྣམ་རྟོག་ཁོ་རང་རང་གྲོལ་དུ་འགྲོ་བ་ཆོས་ཉིད་ཡིན་པས་ན།བཅོས་བསླད་གཞན་གང་ཡང་མི་དགོས་པ་ལགས་པས་དེ་ལྟར་ཐུགས་དགོངས་ཟབ་མོར་བཅགས་ངོས། དགེ་སྦྱོར་གང་བྱེད་ཕ་མ་སེམས་ཅན་མཁའ་ཁྱབ་ཐམས་ཅད་རྫོགས་བྱང་ཐོབ་སླད་ཁོ་ནར་དམིགས་ནས། སྒོ་གསུམ་སྙོམས་ལས་སུ་མ་ལུས་པར་དལ་འབྱོར་དོན་ཡོད་དུ་མཛད་འཚལ། དེ་ལྟར་བྱིན་རླབས་བླ་སྒྲུབ་ཀྱི་བླ་མའི་རྣལ་འབྱོར་རྩ་བ་གསུམ་གཅིག་དྲིལ་དུ་སྒྲུབ་

པའི་ཉམས་ལེན་རྒྱུན་ཁྱེར་འདི་ཉིད། འཚོ་མཛད་བསོད་ནམས་རབ་བརྟན་གྱི་དོན་དུ། རྗེ་བཙུན་སོག་ཟློག་པ་ཆེན་པོའི་ཞལ་གདམས་ལས་བྱུང་བ་ལྟར་བཀོད་པ་དགེ།།